Отечеството на бялата акация е Северна Америка. У нас се култивира главно край пътищата и железопътните линии, а също и като почвоукрепител.
Сем. Бобови — Leguminosae Разклонено дърво, стигащо на височина до 20 м, със сивокафява напукана кора. Листата са текоперести с дръжки, в чиято основа се намират по две шипчета. Цветовете са бели, ароматни и са събрани във висящи рехави, гроздовидни съцветия. Плодът е кафяв боб и съдържа по няколко тъмнокафяви семена.
Цветовете, брани през време на цъфтежа: май-юни, се сушът на сянка или в сушилня при t° до 40°С. Изсушената билка е с бял или слабо жълтеникав цвят, със слаб характерен мирис и сладникав вкус. Допустима влажност 12%. Опакова се в торби. Запазва се в сухо и проветриво помещение.
Етерично масло (което съдържа индол, бензалдехид, метилов етер, антранилова киселина, хелиотропин, линалоол). В кората на растението са открити отровният албуминробин, алкалоид, багрило, а във вътрешната кора (през август) още амигдалин, глобулин, фитостерин, стигмастерин и един ензим, разлагащ урината
Цветовете притежават свойството да намаляват киселинността в стомаха, действат кръвоспиращо. Прилагат се при повишена киселинност в стомаха, гастрити, кисели и други уригвания, стомашни кръвоизливи.
Българската народна медицина препоръчва цветовете на бялата акация при кашлица, язва в стомаха, главоболие, невралгия на лицевия нерв, ревматизъм, тифус, грип, стомашни кръвоизливи. Външно: за жабурене при зъбобол.
Начин на употреба: 1 супена лъжица от билката се кисне 2 часа в 300 мл вряла вода. От прецедената запарка се пие по 1 винена чаша преди ядене 3 пъти дневно.
В нашата народна медицина се употребяват още листата, плодовете и кората на младите клонки на акацията, а също и корените. Листата се берат преди цъфтежа - април, плодовете - август-септември, а кората от клонките, както и корените - рано напролет: февруари-март. Употребяват се при същите болести, но в малко количество и под лекарски контрол поради отровността им. Листата в последно време се употребяват при нередовна менструация и високо кръвно налягане.